Podsol

En skiens gweres, podsol ew an gweres tipek kevys en kosow sabus po gonyow en Ostrali hag Europa west.

Styr podsol ew "en-dadn lusu", hag a dheu dhort an Russek под (pod) + зола́ (zola); an furv leun ew "подзо́листая по́чва" (podzolistaya pochva, "gweres en-dadn lusu"). Usys veu an term en kensa en 1875 gen Vasily Dokuchaev. Ma ow kompla previans kebmyn gwerinoryon russek a aras an tir dhe dhiskwedhes level haval orth lusu (gwiskas sygerys po E). 

Podsols a ell hwarvos war neb karrek, bes dre vras a dhisplegas dhort krag po tewes rych en kanndir en telleryow lebma hwra glaw lowr kodha. Gweresow boghes rag abmeth enjei drefen an gwiskas tewesek. En venowgh an pH ew isel (po trenk), ow kawsya kaletteros rag lies plans. An gwella us ragdha ew rag enevales ow tebri gwels.
skeusennik|600px|right|Profil podsol gen padel horn
 Gwiskajow 
Ma dhe'n gwiskas E tewder a 4 dhe 8 centimeter (1.6 dhe 3.1 meusva). Isel ew en oksidow Fe hag Al hag humus. Kannys ew dhe liwyow gwydn po loos. Furvyes ew en-dadn studhyow gleb, goyeyn ha trenk, en arbednek lebma thew an garrek-weli rych en kanndir, pekar ha men growan, po kragen. Kevys ew en-dadn level a stoffow organek uji ow pedri, 5 dhe 10 centimeter (2.0 dhe 3.9 meusva) a dewder. Ma an gwiskas kannys ow sevel a-ugh gwiskas rudh po rudh-gell gelwys an gwiskas B. An liw ew kreffa e'n radn uhella anodhans, ow kwanhe isella e'n gwiskas. Henwys ew an gwiskajow herwydh an lytherednow:
 A (ughweres)
 E (gweres eslivys)
 B (isweres) 
 C (regolith).

Podsolheans ew an process a furvya podsol. Stoffow organek hag oksidow komplek a horn hag aluminiom (gelwys seskwi-oksidow) ew omdeudhys gen dowr trenk (drefen bos an karrek-weli gwres a gragen ha bos meur a law). An seskwi-oksidow a wra gwaya isella e'n gweres woja eslivans. Kodhans a hwer isel e'n gweres. Terweythyow, kodhans an oksidow horn hag aluminiom a furv gwiskas kalish andewanadow gelwys padel horn (Sowsnek - iron pan). Hebm ew prag bos gwiskas E kannys ha'n isweres (B) mar rudh.
 Hwarvedhyans yn Kernow 
Gweresow podsol a hwer war wonyow Kernow en venowgh, pekar ha Goon Brenn.